Kim Behnke (FP), 1999-05-26:
Det eneste ærgerlige ved det her forslag er, at det giver skatteministeren anledning til at bekræfte, at han har tænkt sig at fuldføre det projekt, som tidligere er blevet lovet.
Og det er et projekt, som efter Fremskridtspartiets mening er et forkert projekt.
For denne meget, meget snævre betragtning af, hvad der sker ved disse fusioner, efterlader det indtryk, at det, der foretages ved fusioner, er enkeltstående begivenheder, og det er det jo ikke.
Punkt 1: Der kan være helt legale, fornuftige fusioner, uden at jeg i øvrigt skal tage stilling til den mejerifusion, der er sket i Danmark.
Men vil det sige, at skatteministeren vil indføre regler, som betyder, at hvis nu det ene af mejerierne tilfældigvis havde et skattemæssigt underskud det år, hvor man lavede den store mejerifusion, at så skal det ikke kunne lade sig gøre?
Så derfor er det nogle matadorpenge, man tror, at Told og Skat kan få fat i.
De penge er en kunstig idé om, at der er noget, der forsvinder, og det er der jo ikke, fordi det selskab, som har et skattemæssigt underskud, kan foretage sig to ting: Enten lade sig opkøbe af nogle andre, og så overtager de naturligvis det skattemæssige underskud, eller de kan fortsætte og selv udnytte det, eller naturligvis kan de gå konkurs.
Hvis de går konkurs, er der nogle kreditorer, der har lidt tabet, og som så i deres skatteregnskab kan nyde godt af det.
Og derfor: De personer, som formulerer sig ud i det her, glemmer at se tingene i en sammenhæng.
Det er på nøjagtig samme måde, som når folk lider af den fejlopfattelse, at hvis der er nogle, der har et rentefradrag, så stjæler de noget fra nogle andre.
Næh, for skattelovgivningen er sådan indrettet, at hvis man har et fradrag for renter i én ende, så er der nogle, der betaler skat af en renteindtægt i den anden ende.
Og de her penge er ikke nogen penge, der pludselig opstår ud af intet.
Det er et skattemæssigt underskud, som over en kortere eller længere periode er blevet etableret.
Hvis vi skal have nogen chance for, at danske virksomheder skal kunne klare sig i en virkelighed, hvor konjunkturerne kan svinge ganske meget fra periode til periode - for landbruget følger konjunkturerne årstidernes skiften, for andre virksomheder kan det være markeder, et russisk marked der pludselig bryder sammen, et fjernøstligt marked der pludselig bryder sammen - er det vores opfattelse, at man skal indrette skattelovgivningen sådan, at vi ikke bruger kalenderen eller noget andet til at lave nogle kunstige opgørelser, men at vi ser på virksomheden som det, der på nudansk hedder en »going koncern«, hvor der nogle år er underskud og nogle år overskud.
Og efter vores mening er det en ren likviditetsbetragtning for skattemyndighederne, om vi lader den virksomhed fortsætte, eller vi pludselig laver nogle opgørelser og tvinger den til at betale skat.
Så derfor: Alle elementer i det her forslag tyder på manglende forståelse for, hvordan det er at drive privat virksomhed.
Det skal jeg ikke bebrejde hr. Frank Aaen, for
selv om hr. Frank Aaen er blevet den heldige indehaver af en aktie, eller i hvert fald bruger rettighederne for en aktie i en større dansk virksomhed, så har det jo ikke formidlet, at hr. Frank Aaen har fået indsigt i, hvordan erhvervslivet bliver drevet.
Men at skatteministeren har så dårlige rådgivere, at skatteministeren kan gå op og erklære sig enig i indholdet i det her forslag,
tyder på, at skatteministeren er ude i et politisk ærinde og ikke et økonomisk ærinde.
For hvis det var et økonomisk ærinde, ville man afvise det her forslag.
Og det gør Fremskridtspartiet derfor.
Der er ingen som helst grund til, at hr. Peter Duetoft udfordrer sit blodtryk i dag.
Det er der ingen grund til, for der er en meget klar konsistens i de synspunkter, Fremskridtspartiet har.
Vi fordømmer nemlig lige så meget Hitlertyskland, som vi fordømmer Sovjetunionen under Stalin.
Problemet er bare, at de undervisningsmaterialer og den oplysningskampagne, som bl.a. hr. Duetoft vil stå i spidsen for, efterlader det indtryk, at det var værre, at 6 millioner jøder døde under Hitlerregimet, end at 11 millioner russere døde under Stalinregimet, og det er det ikke, for Fremskridtspartiet og jeg ser på de enkelte individer, der lider, og så skal man pege lige meget fingre og ikke fremhæve nogen regimer.
Fidel Castro mødes med åbne arme og klapsalver i det danske Folketing af danske parlamentarikere, og han har blod på sine hænder, og de mennesker, der kan møde sådan en person og møde kinesiske diktatorer osv., taler om, at vi skal sørge for at undervise vores børn i, hvordan Nazityskland var!
Vi skal huske lige så meget på dem, der begår forfærdeligheder i øjeblikket.